હોસ્પિટલની ઈમારત વિશાળ હતી. એકદમ સામે જ ‘મેઈન એન્ટ્રન્સ’ લખેલું દેખાતું હતું. જમણી બાજુની વિંગ પર લાલ બેકગ્રાઉન્ડમાં પીળા મોટા અક્ષરે લખાયેલું ‘એક્સિડન્ટ એન્ડ ઇમર્જન્સી’ અરુચિકર લાગતું હતું. થોડુંક આગળ વધતા ડાબી બાજુની વિંગની આગળ ‘અલ્ટ્રા સાઉન્ડ’ લખેલું નાનકડું પાટિયું દેખાયું. એ તેમાં ગઈ અને રિસેપ્શનીસ્ટ પાસે જઈને તેણે પર્સમાંથી અપોઈન્ટમેન્ટ લેટર કાઢીને આપ્યો. રિસેપ્શનીસ્ટે તેને યાંત્રિક સ્મિત આપીને આગળ વધવાની દિશા બતાવી. ભુલભુલામણી જેવા રસ્તાઓ પસાર કરીને તે સ્કેનિંગ રૂમ્સની બહારના વેઇટિંગ એરિયામાં જઈને બેઠી.